Vhuriha ndi khalanwaha i no da nga murahu ha tshifhefho. Khalanwaha iyi i vha i tshi rothola lune na zwilinwa zwine zwa limiwa zwa vha zwo fhambana na zwa tshilimo. Kha vhaswa hu vha ho vuwa gadagada la u ita dzingade na zwiraba. Vhunzhi ha miroho i no tavhiwa vhuriha i vha i tshi kona u tshila naho hu si na mvula. Miroho i no nga mitshaina, khavhitshi, nyala, matamatisi na minwe-vho ndi yone ine ya kona u tshila kha khalanwaha iyi. Vho i rema shovuni ḽi re marubini a havho Lufule. Vho i hwalela havha vha ha Ṋegovha. Vho fhima u ḓo dzuli dzuli na Vho Ṋegovha vha kona u fhirela Ngweṋani ya Hathemeli u ṱolela muzwala wavho Albert Tshisikule o vhuyaho makhuwani nga ḽivi. O vha fulufhedzisa tshiṱerio tsha u longela moḓoroni tsha National. O swika mulovha. Zwino kha vha ri zwenezwi vha tshi vho ṱoḓou swika hu re na mavhiḓa a Maungani, vha mbo ḓi vhona muthu wa munna khouḽa murahu ha zwisidzanyana zwivhili zwo hwalaho zwigubu ṱhohoni. U khou ḓela hangeno hune vha khou bva hone. U khou hwenya a tshi khou dubisa mutsi wa segereṱe i re mulomoni wawe. Nga tshanḓa o fara birifikheisi. Kutshimbile hoku vha tou nga vha a ku ḓivha. Vha tshi sendela, yo, vha vhona ndi lugweṋa Ḽigamela Joe Sidimela. Vho mbo ḓi ri nga henefha thungo ya tshamonde tsha bada tsini halwo, tsere. Goloi i khou ḓi endela u bvuma. "Ndau khulu Vho Sidimela," ndi Vho Manavhela vha no ro ralo vho no vula fasiṱere heḽi ḽa tshamonde vho sedza lwone hezwi lu tshi vho monela kha fasiṱere ḽeneḽi.